Nørrevangsskolen 08-04-2020

Høringsvar vedr. strategi- og handleplan for ordblinde børn og unge i Randers Kommune 2019

Overordnet set mener skolebestyrelsen på Nørrevangsskolen, at det er en god strategi og handleplan, der er lavet.

Skolebestyrelsen har følgende bemærkninger til strategien og handleplanen:

s. 8 3.4

Da der er nogle elever, som har flere skoleskift igennem deres skolegang, kan det blive nødvendigt at teste senere end 8. klasse. Fx oplever vi hvert år elever, som starter i 10.klasse, der ikke er testet ordblinde, før de starter i 10.klasse

Det, at ordblindetesten retter sig mod elever, som kan opfylde de 6. punkter, gør, at en del elever, som principielt kan være ordblinde, vil falde udenfor. Kriterier, der kan spille ind, er fx elever, der har mange lærer- og skoleskift, elever med højt fravær og elever der er ankommet til landet i en sen alder.

s. 10 3.5

Bestyrelsen på Nørrevangsskolen ønsker, at der kommer et øget fokus på elevens selvindsigt.

Vi er rigtig glade for den netop udsendte IT-strategi, hvor målet er, at alle elever i udskolingen skal have en computer eller Chromebook. Dette vil bl.a. hjælpe elever med ordblindevanskeligheder ift. ikke at skille sig ud pga. computeren.

s. 10 3.5.1

På Nørrevangsskolen har vi ikke pt. etableret et elevnetværk. Det er noget, vi mener, der kan give rigtig god mening. På den måde kan elever med ordblindevanskeligheder få et fællesskab og en oplevelse af, at de ikke er alene med deres vanskeligheder.

s. 12 3.5.5

Intentionen, med at handleplanen skal udarbejdes sammen med forældrene, er god. Dog oplever vi, at nogle forældre har meget svært ved at finde ressourcer til at hjælpe deres børn med den nødvendige opbakning i hjemmet. Derfor er vores virkelighed ofte, at PLC og klassens lærere udarbejder en handleplan, som så fremlægges for forældre.

For at der ikke skal udarbejdes flere planer end højst nødvendigt, mener vi, at handleplanen kan udarbejdes som en del af elevens elevplan.

s. 14 3.7 Åbent værksted

Skolebestyrelsen på Nørrevangsskolen mener, det er en rigtig god mulighed for at hjælpe flere elever og forældre med at tilegne sig strategier ift. læsningen.

Mvh.

Skolebestyrelsen på Nørrevangsskolen